בדוח זה מובאים ממצאי ביקורת בשני נושאים שנבדקו במספר גופים.

הנושא הראשון דן ב**מחקרים באוניברסיטאות במימון גורמי חוץ**. הביקורת על ניהול המחקר והפיתוח המדעי מסוג זה שנעשתה בשלוש אוניברסיטאות העלתה, כי במקרים רבים הרישום החשבונאי והדיווח הכספי למממנים נעשים באופן שאינו מתיישב עם סדרי מינהל תקין. גם הבקרה על ההוצאות לא היתה מספקת. ראוי שהאוניברסיטאות ישפרו את מערכות ניהול הכספים ויקפידו על אמינות הדיווחים ועל רישום ודיווח לפי כללי חשבונאות מקובלים.

הנושא השני עניינו **שמירת איכות הסביבה בחברות תשתית האנרגיה**. הביקורת העלתה, כי אירעו מקרים שבהם תשע חברות תשתית האנרגיהשנבדקו, זיהמו את הסביבה כתוצאה מאי-הקפדה על קיום הוראות החוק ותנאי רשיון העסק שלהן; חלקן אף פעלו ללא רשיון עסק. הגופים הממשלתיים והמקומיים המופקדים על שמירת הסביבה לא מימשו את סמכויותיהם בצורה אפקטיבית; הסמכויות בתחום זה מפוצלות בין גופי שלטון רבים, ובעניינים חשובים יש מחלוקות זה שנים רבות, במיוחד בין **המשרד לאיכות הסביבה** לבין **נציבות המים**. תיקון נזקים הנגרמים מזיהום אורך זמן רב ודורש השקעה כספית גדולה בהרבה מהעלות למניעת זיהומים. כדי להגן על איכות הסביבה יש משנה חשיבות למניעת זיהומים מלכתחילה תוך הקפדה על מילוי הוראות החוק.



 **אליעזר גולדברג**

 מבקר המדינה

ירושלים, אב תשס"ד

 אוגוסט 2004